**ДОКЛАД**

**за извършена проверка в обект: „Винарска изба Брестовица”, с местонахождение – област Пловдив, общ. Родопи, с. Брестовица, ул. „Васил Левски“ № 32, стопанисван от Кооперация „Лозаро - винарска кооперация „Винарска изба Брестовица““.**

На основание План за контролната дейност за 2021 г. на РИОСВ – Пловдив, утвърден от Министъра на околната среда и водите, Заповеди № РД-24 от 05.02.2021г., № РД-255 от 26.10.21г. и № РД-263 от 28.10.2021г. на Директора на РИОСВ-Пловдив е извършена комплексна проверка на 05.11.2021 г. във „Винарска изба Брестовица”, с местонахождение област Пловдив, общ. Родопи, с. Брестовица, ул. „Васил Левски“ № 32, стопанисван от Кооперация „Лозаро - Винарска кооперация „Винарска изба Брестовица““.

1. **Цел на проверката:**

Основна цел на проверката е установяване на нивото и степента на съответствие на дейността в обекта с изискванията, заложени в Закон за управление на отпадъците, Закон за водите и Закон за чистотата на атмосферния въздух,

**II. Проверени инсталации:**

Обектът „Винарска изба Брестовица”, собственост на Кооперация „Лозаро - Винарска кооперация „Винарска изба Брестовица““ е разположен в землището на с. Брестовица, ул. „Васил Левски“ № 32

Извършена е проверка на:

* помещение за съхранение на вина;
* помещение за тиха ферментация;
* помещение за бутилиране на вина; ;
* хладилно-компресорна инсталация;

**III. Констатации от проверката по компоненти и фактори:**

**1. *Фактор „Отпадъци”***

За генерираните от дейността отпадъци, дружеството не е извършило класификация и не притежава утвърдени от Директора на РИОСВ-Пловдив работни листове за класификация на отпадъци съгласно изискванията на Наредба № 2/2014г.

Дружеството пуска на пазара опаковани стоки след употребата на които се образуват масово разпространени отпадъци от опаковки. Представи се договор № Д 2909-К/01.01.2020г. с „Булекопак България“ АД, за поемане на задължение по оползотворяване на отпадъци от опаковки, както и Удостоверение, че дружеството участва в колективна система по чл. 14, ал. 2, т. 2 от ЗУО и по чл. 12, т. 1 от Наредбата за опаковките и отпадъците от опаковки. Представиха се счетоводни документи за заплатено възнаграждение към организацията. При проверката не се представиха месечни справки-декларации по приложение № 15 от Наредба за определяне на реда и размера за заплащане на продуктова такса.

**2. *Компонент „Атмосферен въздух“***

За производствените нужди се експлоатира 1 брой хладилно-компресорна инсталация към цех за тиха ферментация, работеща с фреон R 404A в количество около 30 кг, която е монтирана през 2015г. и до момента на проверката се използва за производствени нужди. Не се представи досие на системата изготвено в съответствие с образеца по приложение № 3 към чл. 29, ал. 1 от Наредба № 1/2017г. , както и обобщен отчет по приложение № 9 към чл. 35, ал.1 от Наредба №1/2017г., в срока по чл. 36 от нея. При извършен физически обход и проверка на хладилната система се установи, че същата не е етикирана съгласно чл. 12 от Регламент (ЕС) № 517/2014г. Дейността на обекта не е свързана с дестилация на ферментационни продукти и не се използва горивен източник.

**3. *Компонент „Води„***

На обекта се формират производствени води – от измиване на технологичното оборудване и производствените помещения, които се събират в съдове и се предават на специализирана фирма, на основание договор от 05.05.2021г. представен при проверката.

**IV. Предписания, срокове за изпълнение, отговорници.**

С цел спазване на екологичното законодателство на оператора са дадени следните предписания с конкретен срок и отговорник:

1. Да се входират за утвърждаване в РИОСВ-Пловдив работни листове за класификация на генерираните от дейността отпадъци изготвени съгласно приложение № 5 от Наредба № 2/2014г.

Срок: 15.11.2021г.

Отговорник: Председател.

2. Да се представят в РИОСВ-Пловдив за проверка, месечни справки-декларации по приложение № 15 от Наредба за определяне на реда и размера за заплащане на продуктова такса за период 01.01.2021г. до 31.10.2021г.

Срок: 15.11.2021г.

Отговорник: Председател.

3. Да се представи в РИОСВ-Пловдив досие на хладилно-компресорната система изготвено в съответствие с образеца по приложение № 3 към чл. 29, ал. 1 от Наредба № 1/2017г.

Срок: 15.11.2021г.

Отговорник: Председател.

4. Хладилно-компресорната система да се етикира в съответствие чл. 12 от Регламент (ЕС) № 517/2014г.

Срок: 15.11.2021г.

Отговорник: Председател.

**V. Съответствие, последващ контрол.**

Предписание 1 и 2 са изпълнени в срок.

За неизпълнените предписания във връзка с констатираните несъответствия свързани с екологичното законодателство ще бъдат предприети Административнонаказателни действия.

**УТВЪРДИЛ:**

**ИВАЙЛО ЙОТКОВ**

*Директор на РИОСВ - Пловдив*